**Мәктәпкә әзерлек төркеме өчен бәйрәм сценарие**

*Тема:* **“Татлыдыр ла әнкәм теле”**

*Максат*:

1. Ана телендә дөрес сөйләшү күнекмәләрен ныгыту;
2. Бармак уеннарын, тизәйткечләрне ныгыту;
3. Тел турында мәкальләрнең мәгънәсенә төшендерү
4. Тулы җөмлә белән җавап бирүгә, дөрес һәм матур сөйләмгә омтылыш

уяту, аудитория алдында чыгыш ясарга теләк булдыру;

1. Туган телебезгә мәхәббәт тәрбияләү.

*Җиһазлау*: - балалар санынча урындыклар, мольберт;

- “ребус”ка рәсемнәр;

- тизәйткечләр сюжетына рәсемнәр;

- залда тел турында мәкальләр язып эленгән;

- милли атрибутика үрнәкләре куелган;

- аваз маскалары.

*Алдан эшләнгән эш:* тизәйткечләр, мәкальләр, бармак уеннары, шигырьләр, җырлар һәм татар биюе өйрәнү.

*Үткәрү урыны*: музыка залы

*Катнашалар:* милли бизәкләр төшерелгән калфак кигән “Туган тел”, 2 алып баручы. Алып баручылар һәм балалар милли киемнәрдән.

*Бәйрәм барышы:*

*Балалар ярым түгәрәк ясап тезелгән. Ике яктан ике алып баручы чыгып, алга килеп басалар. Талгын гына “Туган тел” көе уйнап тора.*

*1 нче алып баручы:*

Тел дигән дәрья бар,

төбендә энҗе-мәрҗән бар,

Белгәннәр чумып алыр,

белмәгәннәр коры калыр.

*2 нче алып баручы:*

Әйтер сүзләремне бүген,

Сөйлим ана телемдә.

Туган телдә сөйләшәбез,

Шуңа күңелле бездә.

*Туган тел* керә:

Исәнмесез, балалар!

Исәнмесез, кунаклар!

Хәерле көн һәммәгезгә!

Бәйрәм, ахры, бүген сездә.

*1 нче алып баручы:* Әйе, Туган тел, бүген бездә дөрес сөйләм бәйрәме.

*2 нче алып баручы:* Син бу бәйрәмдә иң кадерле кунак буласың инде.

*Туган тел:* Рәхмәт сезгә. Ләкин бит балалар минем белән аралашырга әзер микән, сынап карыйм әле. Минем сорауларга үз туган телебездә тиз генә дөрес җаваплар таба алырлармы икән?

- Матур, яңа күлмәкне

Тиз табыла киюче.

Ә аларны кемнәр тегә,

Әйтегезче? – *тегүче.*

Көн дә нидер сата ул,

Булсын гына алучы.

Үлчәп бирә, салып бирә

Кем соң безгә? – *сатучы.*

Диварларда бизәкләр,

Кем икән соң аларны

Болай матур ясаучы,

Әйтегезче? – *буяучы.*

“Туган тел”не дә җырлый,

Башка көйне дә көйли.

Бигрәк моңлы ул – күрче,

Сәхнәдә тора – *җырчы.*

Укырга да өйрәтә,

Язарга да өйрәтә.

Аны белә һәр кеше.

Ул була – *укытучы.*

*1 нче алып баручы:* Безнең балалар ана телләрендә матур, дөрес сөйләшүнең кирәклеген бик яхшы аңлыйлар.

*2 нче алып баручы:* Шуңа күрә алар авазлар белән бик дуслар.

*Авазлар йөгерешеп чыгалар, тезелешеп басалар. “ң” алга чыга.*

*“ң” авазы:*

- Мине һич кимсетмәгез,

Әйтегез дөрес итеп.

“Н” га охшап язылсам да,

Укыгыз тик “ң” итеп.

“*Яна*” димәгез тунны,

Янмый, ул бит өр-*яңа*.

“*Ун*” түгел бит кулыгыз,

Кул була ул “*уң*” гына.

*1 нче алып баручы:* “ң” дускай, үпкәләмә инде, безнең балалар сине бик яраталар. Сүзләрдә дә дөрес әйтәләр. Балалар , әйтеп күрсәтегез әле:

*(туңдырма, яңгыр, таң, кыңгырау )*

*“р” авазы* сөйли:

Һич кенә дә әйтә алмыйм,

Әллә нинди аваз бу!

Машина да йөртеп уйныйм,

Күп тырышам, тик аз бу.

Ял көнендә иртән торып,

Тәрәзәгә карадым.

Ап-ак булган бөтен дөнья!

“Әни, каррр” дип кычкырдым.

“Р”ны әйтеп җибәргәнне,

Үзем дә сизми калдым.

Көн буена кабатладым,

Ялны “каррр”лап уздырдым .

Иртәгә бакчага барып,

Апага әйтим әле.

Ул миннән ныграк куаныр,

Бер сөендерим әле.

*2 нче алып баручы:* Әйе, безнең балалар барысы да “р” авазын дөрес әйтә беләләр, иң матур сүзләрен синең ярдәмең белән әйтәләр. Әйдәгез, балалар, “р” авазы кергән сүзләр әйтик әле.

*(Балалар чиратлап сүзләр әйтәләр: ярдәм, матур, рөхсәт, рәхәт, рәхмәт).*

*“р” авазы:*

- Рәхмәт, балалар сезгә!

*1 бала:*

Рәхмәт, ярдәм сүзләрен

Дөрес әйтә беләбез.

Кирәк булса язып та,

Күрсәтербез сезгә без.

*Туган тел:*

Һай, балалар, сүзләрегез

Бигрәк тә инде күркәм.

Тагын да шат булыр идем,

Язганыгызны күрсәм.

*(Балалар кисмә хәрефләрдән “рәхмәт” сүзен төзиләр)*

*1 нче алып баручы:* Балалар, авазлар сезнең белән уйнарга уеннар да алып килгәннәр. Уйныйбызмы?

*2 нче алып баручы:* Уен “Үз авазыңны тап” дип атала.

Мин сезгә рәсемнәр таратам. Рәсемдәге предметларның исеме кайсы аваздан башланса, сез шул аваз янына барып басарсыз *(рәсемнәрне тарата).*

*Җиңел музыка уйный. Балалар рәсемнәрен карыйлар, бию көенә әйләнеп алалар һәм авазлар янына җыелалар. Туган тел тикшереп чыга, аңа алып баручылар булыша.*

*1 нче алып баручы:* Икенче уен “Рәсемнәрдән сүз укы” дип атала. Менә бу рәсемнәрнең бары тик беренче авазларыннан гына сүз төзергә кирәк.

*Рәсемнәр: барабан, алма, ручка, машина, агач, кыяр – “бармак” сүзе килеп чыга.*

*Туган тел:* Юкка гына “бармак” сүзе килеп чыкмагандыр, әллә бармак уеннары да уйнап күрсәтәсезме?

*2 нче алып баручы:* Әйдәгез, балалар, бармак уеннарын искә төшерик.

*1 бала:*Бу бармак – чыпчык,

Бусы – сыерчык,

Бусы – карлыгач,

Бусы – сандугач.

Ә бусы бик кечкенә,

Тимәгез нәниемә,

Нәнием-чәнтиемә.

*2 бала:* Баш бармагым бүредер,

Имән бармагым – төлке,

Урта бармагым – бурсык.

Атсыз бармагым – аю,

Чәнти бармагым – куян,

Куянны кая куям?

*3 бала:* Баш бармак бүрек кигән,

Имән бармак итәк кигән.

Урта бармак уйга калган,

Атсыз бармак аптыраган,

Чәнти бармак чишә алмый:

- Кышмы соң бу, әллә җәйме?

Нигә болай киенгәннәр?

*4 бала:* Баш бармагым – биюче,

Имән бармак – итекче.

Урта бармак – укытучы,

Атсыз бармагым – аучы.

Чәнти бармак кем була?

Читек чигүче була.

*5 бала:* Баш бармак баганага менә.

Имән бармак идәндә утыра.

Урта бармак урамда йөри.

Атсыз бармак атта чаба.

Чәнти бармак бик кечкенә,

Утыра чәй эчеп кенә.

*Туган тел:* Булдырдыгыз, балалар! Әллә тагын һөнәрләрегез бармы?

*1 бала:* Ә без тизәйткечләр дә әйтә беләбез әле.

*Туган тел:* Анысы ни була инде?

*2 бала:*  “Тиз әйт! Тиз әйт!

Тизрәк! Тизрәк!

Тиз! Тиз! Тиз!” – ди.

Тизәйткеч.

Тизәйткеч ул,

Тиз әйттереп,

Телебезне төзәткеч.

*Чиратлап тизәйткечләр әйтәләр:*

*3 бала* Саран Сара сарыгына

Саный – саный салам сала.

Саран гына сарыгына

Саламны да санап сала.

*4 бала:* Аттым карга,

Төште карга,

Карга төште ак карга.

Шул карганы карар өчен

Карга җыелды карга.

*5 бала:*Эчтем, әчтем. су эчтем.

Чәй эчмичә, су эчтем.

Чәй эчмичә, су эчкәнгә,

Бик авыртты шул эчем.

*6 бала:*Мич башында биш мәче.

Биш мәченең биш башы.

Биш мәченең биш башына,

Ишелмәсен мич ташы.

*7 бала:* Тор, тор, торналар

Торкылдашып торалар.

Торганнары очып китә,

Тормаганны оралар.

*7 бала:* Ишми, Ишми,

Мич башыннан төшми.

Мич башыннан төшми,

Ничек тәне пешми.

*8 бала:* Бие, бие, бие әле,

Биегәнең юк әле.

Биегәнең булмаса да,

Безгә биерсең әле.

*1 нче алып баручы:* Балалар, бик матур сөйләдегез, әллә инде биеп тә күрсәтәсезме? *(балалар татар биюен башкаралар)*

*2 нче алып баручы:* Безгә такмакчы кызлар килгән, нинди җырларын алып килделәр икән?

*1 кыз:* Без бүген кайбер тәрбиясез малайлар турында такмаклар җырлап бирербез.

*Җырлыйлар:*

Исәнләшә дә белми,

Саубуллаша да белми.

Матур сүзләр бит Гатаның,

Исенә дә бер керми.

Ай-яй-яй,

Ай-яй-яй,

Тәрбиясез бу малай!

Алып каба да елмая

Апа биргән конфетны.

Рәхмәт әйтү исенә дә

Керми әллә Фәритнең?

Ай-яй-яй,

Ай-яй-яй,

Тәрбиясез бу малай!

Этә-төртә кереп китте

Автобус ишегеннән.

Гафу үтенә белмәде

Зур апалардан Мәннан.

Ай-яй-яй,

Ай-яй-яй,

Тәрбиясез бу малай!

*Туган тел:* Әллә бар балаларыгыз да шундыйлармы?

*1 нче алып баручы:* Юк, Туган тел, безнең балалар тәрбияле, тел әдәбе турында бик яхшы беләләр. Шулай бит, балалар? Кайбер тәрбиясез малайларга аңлатып китик әле бераз.

*1 бала:* Кешенең теле аңа дан да китерә ала, хурлык та китерә ала.

*2 бала:* Сөйдергән дә тел, биздергән дә тел.

*3 бала:* Булыр-булмас кешегә дилбегә буе тел бирер, дигәннәр.

*4 бала:* Татлы сүздән тел корымый.

*5 бала:* Татлы тел тимер капканы да ача.

*Кызлар җырлый:*

“Исәнмесез, хәерле кич!

Рәхим итегез, апа!”

Матур сүзләр әйтә Гата,

Апалар да шакката.

Менә бит,

Менә бит,

Тәртипкә өйрәнгән бит!

Кунакка килгән бер апа

Фәриткә конфет бирде.

Тыйнак кына алды Фәрит:

“Зур рәхмәт, апа”,- диде.

Менә бит,

Менә бит,

Тәртипкә өйрәнгән бит!

Башкалар кергәнен Мәннан

Бик тыныч кына көтте.

“Гафу итегез”,- дип кенә,

Салонда алга үтте.

Менә бит,

Менә бит,

Тәртипкә өйрәнгән бит!

*1 бала:* Бәхетле буласының теле татлы.

*2 бала:* Инсафлының теле саф.

*3 бала:* Кешенең күңеле теленнән таныла.

*4 бала:* Тел байлыгы бай итәр, тел юклыгы юк итәр.

*5 бала:* Тел елата да, юата да.

*6 бала:* Әдәп башы – тел.

*Туган тел:* Һай, рәхмәт, балалар, тынычландырдыгыз мине. Сезне кемнәр шулай өйрәтә соң?

*1 бала:*

Безгә әйтә әниләр:

- Бик дәү үсегез, - диләр.

Туган телдә сөйләшегез,

Илне сөегез, - диләр.

*2 бала:*

Бакчабызда апалар

Безне гел өйрәтәләр:

- Авазларны, сүзләрне

Дөрес әйтегез,- диләр.

*3 бала:*

Дәү әти, дәү әниләр

Безгә гел кабатлыйлар:

- Якты йөзле, тәмле телле,

Булыгыз сез, балалар!

*Туган тел:*

Күрәм, яхшы өйрәнгәнсез,

Матур итеп сөйлисез.

Туган телне яратсагыз,

Тагы да күп белерсез.

*4 бала:*

Рәхмәт, Туган тел, сиңа

Безгә килүең өчен,

Киңәш бирүең өчен.

Тагын да күп өйрәнербез.

Белем алып үтәр безнең

Туачак һәр көнебез.

*Туган тел:*

Сезгә карап сокландым да,

Көлдем дә, уйландым да.

Мондый балалар булганда,

Гөрләп яшәр, чәчәк атар

Татарстаныбыз да.

- Балалар, сезгә, сезне күп нәрсәләргә өйрәткән апаларыгызга, әти-әниләрегезгә бик зур рәхмәт. Ә бу китаплар сезгә ана телебезне тагын да яхшырак өйрәнергә ярдәм итсен.

*(күчтәнәчкә китаплар өләшә, балалар рәхмәт әйтеп алалар)*

*“Туган тел” көе яңгырый. Балалар җырлый, кунаклар кушыла. Бәйрәм аягүрә Г.Тукай сүзләренә “Туган тел”не җырлап тәмамлана.*